WASE 108
Vakaseva o Jisu Nodra Sasaga na Meca
MACIU 22:15-40 MARIKA 12:13-34 LUKE 20:20-40
-
KA NEI SISA VEI SISA
-
VAKAWATI ENA GAUNA NI VEIVAKATURI?
-
IVUNAU LEVU DUADUA
Dua na ka nodra rarawa na iliuliu ni lotu era meca i Jisu. E se qai vakamacalataka oti ga na vosa vakatautauvata e vakavotui kina nodra ivakarau ca. Era bosea sara na Farisi na sala mera bacani koya kina. Era vinakata me tukuna o Jisu e dua na ka mera soli koya kina vua na kovana ni Roma, era mani sauma eso na nodra tisaipeli mera bacani koya.—Luke 6:7.
Era tarogi Jisu sara o ira qori: “Qasenivuli, keimami kila ni dau dina na nomuni vosa kei na nomuni veivakavulici, oni sega ni dau veivakaduiduitaki, ia oni vakavuvulitaka ga na sala ni Kalou me salavata kei na ka dina: E dodonu me keimami sauma vei Sisa na ivakacavacava se sega?” (Luke 20:21, 22) A sega ni rawai o Jisu ena nodra veicavilaki ni kila vinaka tu na nodra veivakaisini kei na lawaki. Ke kaya o Jisu, ‘Sega, e sega ni dodonu me saumi na ivakacavacava qo,’ e rawa ni beitaki ni saqata na matanitu o Roma. Ia ke kaya, ‘Io, ni sauma na ivakacavacava qo,’ era rawa ni taura cala na kena ibalebale o ira era cata nodra qali i Roma ra qai cati koya. Sa qai sauma vakacava nodra taro?
E kaya: “Ni dauveivakaisini, na cava oni vakatovolei au kina? Vakaraitaka mada mai e dua na ilavo e dau lavaki me ivakacavacava.” Era solia sara vua e dua na dinari, e qai taroga o Jisu: “Na mata i cei kei na yaca i cei qo?” Era kaya vua, “Nei Sisa.” Mani vakamatatataka vei ira o Jisu: “O koya gona, ni solia lesu vei Sisa na ka e nei Sisa, vua na Kalou na ka e nona na Kalou.”—Maciu 22:18-21.
Dua na ka nodra qoroya na tagane na vosa i Jisu. Nira sega ni kaya rawa e dua na ka ena maqosa ni nona ivakamacala, era mani biubiu. Ia sega ni kena ibalebale ya nira sa na sega ni saga mera bacani koya. A seva nodra sasaga na Farisi, qo era sa golevi Jisu yani na iliuliu ni lotu.
Era sega ni vakabauta na Setoki na veivakaturi, era mani tarogi Jisu ena veivakaturi kei na veiwatini vakaveidakuni. Era kaya: “Qasenivuli, a kaya o Mosese, ‘Ke mate e dua na tagane qai sega na luvena, me vakawati o tacina kei na nona yada me vakawa kina.’ Ia eratou le vitu na veitacini tagane eratou tiko qo. E vakawati na kena imatai qai mate, ia e sega na luvena, sa mani soli nona yada me wati tacina. E yaco na ka vata ga qo vua na ikarua ni tacina, na ikatolu, me yacova sara na ikavitu. E qai mate sara e muri o yalewa. Ena gauna ni veivakaturi, o cei vei ratou na le vitu qo ena watina? Ni ratou a vakawatitaki koya kece.”—Maciu 22:24-28.
Nira vakabauta na Setoki na ka e vola o Mosese, e mani yavutaka kina o Jisu nona ivakamacala. E kaya: “Vakacava, e sega ni vu ni nomuni rai cala na nomuni sega ni kila na iVolatabu se na kaukaua ni Kalou? Nira vakaturi mai na mate, era na sega ni vakawati na tagane, era na sega tale ga ni soli na yalewa mera vakawati, era na vakataki ira ga na agilosi mai lomalagi. Ia me baleta na nodra vakaturi na mate, oni sega beka ni wilika na itukutuku ni kau vakavotona ena ivola i Mosese, ni a kaya vua na Kalou: ‘O yau na Kalou i Eparama, na Kalou i Aisake, kei na Kalou i Jekope’? E sega ni nodra Kalou na mate o koya, e nodra Kalou ga na bula. Sa cala sara ga na nomuni rai.” (Marika 12:24-27; Lako Yani 3:1-6) Era kurabuitaka na ilala levu na isaunitaro qori.
Sa vagalui ira oti na Farisi kei na Setoki o Jisu, qo era sa mai vakatovolei koya tale na iliuliu ni lotu dauveitusaqati. E taroga e dua na vunivola: “Qasenivuli, na cava na ivunau levu duadua ena Lawa?”—Maciu 22:36.
E tukuna o Jisu: “Qo na imatai ni ivakaro, ‘Rogoca, kemuni na Isireli, o Jiova na noda Kalou, e dua ga na Jiova, ia mo lomani Jiova na nomu Kalou ena lomamu taucoko, ena nomu vinaka taucoko, ena nomu vakasama taucoko, kei na nomu kaukaua taucoko.’ Qo na kena ikarua, ‘Mo lomana na kainomu me vaka nomu lomani iko.’ E sega tale ni dua na ivunau e uasivi rau na ivunau qo.”—Marika 12:29-31.
Ni rogoca na vunivola na isau ni nona taro, e kaya sara: “Qasenivuli, e dina na ka oni tukuna, ‘E dua ga o koya, e sega tale ni dua erau le rua,’ na noda lomani koya ena lomada taucoko, noda vakasama taucoko, noda kaukaua taucoko, kei na noda lomani ira na kainoda me vaka noda lomani keda, e uasivia na isoro kama kei na isoro kece.” Ni kila o Jisu ni sauma vinaka sara ga na vunivola na taro ya, e kaya vua: “O sa volekata sara na Matanitu ni Kalou.”—Marika 12:32-34.
Sa siga tolu nona veivakavulici voli ena valenisoro o Jisu (ika9, ika10, kei na ika11 ni Naisani). Era marautaka na ivakamacala i Jisu o ira era vakataki koya na vunivola. Ia o ira na iliuliu ni lotu era ‘sega tale ni doudou mera tarogi koya.’
ssw_Latn fij_Latn fij_Latn unk fij_Latn unk fij_Latn unk fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn